Emeri van Donzel

**Emeri J. van Donzel** (Nieuwstadt, 5. 7. 1925. – Wassenaar, 29. 10. 2017), nizozemski orijentalist specijaliziran za etiopistiku i historiju islama, direktor Nizozemskog instituta za Bliski Istok i jedan od glavnih urednika *[[Encyclopaedia of Islam]]*.

## Biografija
Van Donzel je rođen 1925. u Nieuwstadtu, gradiću u nizozemskoj pokrajini Limburg. Studirao je semitistiku, sanskrt i indonezijsku kulturu, nakon čega je jedno vrijeme djelovao kao lazaristički misionar u Adis Abebi i tako razvio dugotrajan interes za etiopistiku. Doktorirao je 1969. na Univerzitetu u Leidenu s disertacijom o pisanjima Enbaqoma, vođe Etiopske pravoslavne tevahedo Crkve iz 16. vijeka. Kasnije je pisao i na temu opusa E. Ruete, Etiopije tokom 17. vijeka, islamske historije, te govornika arapskog jezika u Africi i Centralnoj Aziji. Fokus njegovog interdisciplinarnog istraživanja bio je na interakciji islamske i kršćanske kulture.

Tokom 1970-ih karijera van Donzela bilježi veliki uspon na nacionalnom i međunarodnom planu. Godine 1971. postavljen je na položaj uredničkog asistenta trećeg toma novog izdanja *[[Encyclopaedia of Islam]]* (EI2), a od 1978. do 2004. radi kao jedan od glavnih urednika sljedećih devet tomova (4–12). Godine 1974. mijenja A. A. Kampmana na mjestu direktora Nizozemskog instituta za Bliski Istok (, NINO) i drži tu poziciju sve do 1990. godine. Pod njegovim vodstvom NINO-a ostvarena je plodna suradnja s Nizozemskim historijsko-arheološkim institutom (, NHAI) iz Istanbula, a sam van Donzel sudjelovao je na arheološkim iskapanjima Kumartepea, lokaliteta u turskoj Šanlijurfskoj pokrajini.

Uz monografije i uredništvo EI2, van Donzel je pisao i članke za enciklopediju *[[Encyclopaedia Aethiopica]]*, zatim naučne časopise *Bibliotheca Orientalis* (BiOr) i *Stichting De Goeje* (SDG), te izdanja Kraljevskog instituta za lingvistiku, geografiju i etnologiju (KITLV) i Orijentalnog instituta u Leidenu (OI). Godine 2006. dobio je Akademiepenning, naučnu nagradu koju dodjeljuje Kraljevska nizozemska akademija umjetnosti i nauka (KNAW), a druga priznanja uključuju počasni doktorat Univerziteta u Hamburgu i Orden oficira Oranje-Nassaua. Umro je 2017. u Wassenaaru, u 92. godini života. Van Donzel i njegova supruga Anne (r. Kauer) imali su dvoje djece, kćeri Monique i Nathalie.

## Opus
* *Anqaṣa Amin (La porte de la foi). Apologie éthiopienne du christianisme contre l'Islam à partir du Coran* (disertacija), Leiden: Brill, 1969
* *[[Encyclopaedia of Islam]]* (glavni urednik), 4–12. tom, Leiden: Brill, 1978–2004
* *Foreign Relations of Ethiopia, 1642–1700: Documents Relating to the Journeys of Khodja Murād* (Uitgaven van het Nederlands Historisch-Archaeologisch Instituut te İstanbul, 46), Leiden: Nederlands Historisch-Archaeologisch Instituut te Istanbul, 1979, 
* *A Yemenite Embassy to Ethiopia, 1647–1649: Al-Haymī's Sīrat al-Haba<u>sh</u>a* (Äthiopistische Forschungen, 21), Stuttgart: F. Steiner, 1986, 
* *Islamic desk reference: compiled from The Encyclopaedia of Islam* (urednik), Leiden: Brill, 1994, 
* ''Gog and Magog in Early Eastern Christian and Islamic Sources: Sallam's Quest for Alexander's Wall'' (koautor: Andrea Schmidt), Leiden; Boston: Brill, 2009, 

## Vanjske veze
*  In Memoriam Dr E.J. van Donzel (31. oktobra 2017), NINO Leiden
*  Emeri van Donzel, Academia Europaea
*  Emeri van Donzel , KNAW